Van der Flier bó, maar SA’ners vlieg ookLukhanyo Am op die aanval teen die All Blacks. Foto: GB Jordaan. Ierland se Josh van der Flier is as Wêreldrugby se speler van die jaar aangewys. Die losvoorspeler het die gesogte titel voor die neuse van Lukhanyo Am, Antoine Dupont en Johnny Sexton weggeraap. Die 29-jarige speler was vanjaar in al 11 Ierse toetse in die opdrafspan, terwyl hy ook ŉ deurslaggewende rol in hul reeksoorwinning teen die All Blacks in Nieu-Seeland gespeel het. “Ek is baie dankbaar jeens my spanmaats en afrigters wat my deurgaans aangemoedig het. Terselfdertyd kan ek ook altyd op my vrou en familie se ondersteuning reken. Ek is eintlik gelukkig dat daar soveel uitstekende losvoorspelers by Leinster en by die Ierse nasionale span is; hulle het my op my tone gehou en ek moes die hele jaar op my heel beste wees,” het Van der Flier gesê WORLD RUGBY PLAYER OF THE YEAR! ????#TeamOfUs | #WorldRugbyAwards pic.twitter.com/nPfWFt5qgN — Irish Rugby (@IrishRugby) November 20, 2022 Malcolm Marx. Foto: GB Jordaan. Suid-Afrika het ook rede om te glimlag nadat Malcolm Marx (haker), Damian de Allende (binnesenter) en Lukhanyo Am (buitesenter) in die span van die jaar opgeneem is. Die 28-jarige Am het skitterspel vir die Springbokke en die Sharks gelewer voordat ŉ kniebesering sy seisoen kortgeknip het. Sy lig het ook die helderste geskyn toe die Suid-Afrikaners teen die All Blacks op Ellispark verloor het. Dan kan De Allende tevrede wees met sy kraglopies en goeie verdediging, terwyl Marx oudergewoonte ŉ vuurvreter was en dit is eintlik vreemd om te dink dat Joseph Dweba soms die no. 2-trui gedra het. Bryan Habana, wat 67 drieë in sy 124 toetse gedruk het, is ook deur die internasionale rugbybeheerliggaam vereer, terwyl Tappe Henning ŉ skeidsregtertoekenning ontvang het. The very best of the best ???? What an outstanding year for these Dream Team winners#WorldRugbyAwards pic.twitter.com/0xriAwTKkn — World Rugby (@WorldRugby) November 21, 2022 Speler van die jaar: Josh van der Flier (Ierland) Vrouespeler van die jaar: Ruahei Demant (Nieu-Seeland) Opkomende speler van die jaar: Ange Capuozzo (Italië) Spesiale skeidsregtertoekenning: Tappe Henning (Suid-Afrika) Spesiale merietetoekenning: Bryan Habana (Suid-Afrika) Drie van die jaar: Rodrigo Fernandez (Chili teen die VSA) Wêreldrugby se span van die jaar: Freddie Steward (Engeland), Will Jordan (Nieu-Seeland), Lukhanyo Am (Suid-Afrika), Damian de Allende (Suid-Afrika), Marika Koroibete (Australië), Johnny Sexton (Ierland), Antoine Dupont (Frankryk), Grégory Alldritt (Frankryk), Josh van der Flier (Ierland), Pablo Matera (Argentinië), Sam Whitelock (Nieu-Seeland), Tadhg Beirne (Ierland), Tadhg Furlong (Ierland), Malcolm Marx (Suid-Afrika) en Ellis Genge (Engeland).